นายกรัฐมนตรี ยืนยันในการอภิปรายทั่วไม่โดยไม่ลงมติ รัฐบาลมุ่งแก้ปัญหาเศรษฐกิจเต็มที่
การอภิปรายทั่วไปโดยไม่ลงมติวันแรก ภาพรวมเป็นไปด้วยความราบรื่น โดยฝ่ายค้านมุ่งเน้นประเด็นด้านเศรษฐกิจ ปากท้องประชาชน สินค้าอุโภคบริโภคราคาสูงขึ้นแต่ค่าแรงถูก และโรคระบาดโควิด -19 โดยเฉพาะการจัดหาวัคซีนที่ล่าช้า รวมถึงโรคอหิวาต์แอฟริกาในสุกร (ASF) ที่มีการปกปิดข้อมูลเอื้อประโยชน์นายทุน ซึ่งพลเอก ประยุทธ์ จันทร์โอชา นายกรัฐมนตรี ชี้แจงว่า รัฐบาลพร้อมรับฟังข้อเสนอแนะที่เป็นประโยชน์และเป็นผลดีต่อประชาชน โดยตลอดระยะเวลาที่ผ่านมาแม้จะพบกับวิกฤติโควิด-19 และปัจจัยต่างๆ จากทั่วโลก แต่รัฐบาลพยายามอย่างเต็มที่ในการแก้ปัญหาทุกมิติเพื่อให้ประชาชนมีคุณภาพชีวิตที่ดีนอกจากนี้ นายกรัฐมนตรี ชี้แจงต่อที่ประชุมสภาผู้แทนราษฎรในการอภิปรายทั่วไปโดยไม่ลงมติ ว่า การบริหารงบประมาณรัฐบาลได้คำนึงถึงความเหมาะสมและสมดุล ทั้งรายได้และรายจ่ายของประเทศในภาพรวม ซึ่งสถานการณ์ปัจจุบันภาคการลงทุนและอุตสาหกรรมขยายตัวเป็นอย่างดี มีการจ้างงานมากขึ้นและตกงานน้อยลง อีกทั้งนักลงทุนก็พอใจมาตรการของรัฐบาลและพร้อมลงทุนต่อเนื่อง และจากการจัดอันดับความน่าเชื่อถือทางการเงินของไทย พบว่าอยู่ในระดับมีเสถียรภาพ สะท้อนให้เห็นว่ายังมีความเข้มแข็ง แม้จะปรับเพดานหนี้สาธารณะเพิ่มขึ้น แต่ยังอยู่ในกรอบวินัยการเงินการคลังตามกฏหมายและย้ำว่ารัฐบาลมุ่งแก้ปัญหาด้านพลังงานเพื่อบรรเทาความเเดือดร้อนของประชาชน โดยให้ราคาน้ำมันดีเซลอยู่ที่ 30 บาทต่อลิตรด้านนายปดิพัทธ์ สันติภาดา ส.ส.พิษณุโลก พรรคก้าวไกล อภิปรายการบริหารงานของรัฐบาล เกี่ยวกับการปกปิดการควบคุมโรคระบาดโรคอหิวาต์แอฟริกาในสุกร ทำให้เกษตรกรรายกลางและรายย่อยประสบปัญหารับผลกระทบปัญหาสินค้าราคาแพง ดังนั้นจึงอยากทราบว่า จะรับผิดชอบกับประเด็นดังกล่าวและการละเลยการปฏิบัติหน้าที่ของกรมปศุสัตว์ ที่ทำให้ได้รับความเสียหายได้อย่างไรนายกรัฐมนตรี ชี้แจงว่าไม่ได้สนับสนุนผู้ค้ารายใหญ่ เพราะต้องการให้ประชาชนเข้มแข็งมากที่สุด อีกทั้งประเทศไทยต้องอยู่ได้จากเศรษฐกิจฐานรากเพื่อสร้างรายได้ให้กับประเทศอย่างยั่งยืน แต่การดำเนินการต้องอยู่ภายใต้กติกาและความเท่าเทียมกัน อีกทั้งราคาสินค้าที่เพิ่มสูงขึ้นเป็นมาตั้งแต่อดีตและเกิดขึ้นอย่างต่อเนื่อง ซึ่งรัฐบาลได้เข้าไปดูที่ต้นตอปัญหาและสามารถแก้ไขได้ทันท่วงที